Flere menneskehandelsaker i Bergen
Seks sigøynere fra Romania er tiltalt for menneskehandel og voldtekt. Tiltalen går ut på at de skal ha fått mindreårige jenter til å stjele og tigge for dem mellom 2008 og 2010. Flere av dem er også tiltalt for voldtekt og seksuell omgang med mindreårige. En kvinne er tiltalt for å ha giftet bort sin mindreårige datter mot penger flere ganger. Aktoratet har lagt ned påstand om totalt 26 års fengsel for de tiltalte.I juni i år ble foreldrene til en ni år gammel gutt pågrepet og siktet for menneskehandel etter at niåringen satt og tigget penger i Bergen sentrum. - Vi har jobbet spesielt med sexkjøp og menneskehandelsaker her i Bergen, selv om det kan være tilfeldig at vi har flere slike saker enn landet for øvrig, sier Olav Volland, politiinspektør og sjef ved Bergen sentrum politistasjon. Prioriteringen er gjort med bakgrunn i et lovverk som har blitt regulert og ifølge Volland nå gir klarere grenser for hva som er ulovlig. - Vi føler at slike saker er en prioritering hos oss. Vi har opprettet en spesiell etterforskningsgruppe, og vi har en dedikert jurist som jobber spesielt med slike saker. Vi skal vel neppe se bort fra at det kommer flere slike saker også i fremtiden, sier Volland til NTB.De seks rumenerne som får sin dom fredag benekter skyld på alle tiltalepunkter og sier de ser anklagen som et angrep på sigøynerkulturen. Forsvarerne mener saken aldri burde vært reist. Bare en av de fornærmede var til stede under rettssaken som gikk i Bergen tingrett i vår: Hun var 14 år da hun giftet seg med en mann på 20 år, som nå er tiltalt for seksuelle overgrep mot henne. Hun er nå 16 år, har et barn på to år, og var i retten for å støtte mannen sin.
Fredag kommer dommen i den mest omfattende menneskehandelsaken i norsk rettshistorie i Bergen tingrett. Saken er et resultat av en spesiell satsing hos politiet i byen.